แบงก์อุ้ม SET ปิดบวก 2 จุด พรุ่งนี้แกว่งไซด์เวย์ รอตัวเลขเงินเฟ้อสหรัฐ
SET ปิดบวก 2 จุด แรงซื้อแบงก์อุ้มตลาด แนวโน้มพรุ่งนี้ต้องติดตามเงินเฟ้อและการขยายเพดานหนี้สหรัฐ หวังช่วยหนุนดัชนีแกว่งไซด์เวย์ขึ้นได้เล็กน้อย พร้อมให้แนวต้าน 1,570 จุด ส่วนแนวรับ 1,550 จุด
SET ปิดบวก 2 จุด แรงซื้อแบงก์อุ้มตลาด แนวโน้มพรุ่งนี้ต้องติดตามเงินเฟ้อและขยายเพดานหนี้สหรัฐ หวังช่วยหนุนดัชนีแกว่งไซด์เวย์ขึ้นได้เล็กน้อย พร้อมให้แนวต้าน 1,570 จุด ส่วนแนวรับ 1,550 จุด
9 พ.ค. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้แกว่งไซด์เวย์ในกรอบแคบ โดยตลาดยังคงรอรายงานตัวเลขเงินเฟ้อของสหรัฐและการขยายเพดานหนี้สาธารณะของสหรัฐ หลังจากตอบรับปัจจัยบวกจากผลประชุมธนาคารกลางสหรัฐ (เฟด) ไปแล้ว
อย่างไรก็ตาม แรงซื้อจากต่างชาติยังเข้ามาหนุน โดยเฉพาะในหุ้นกลุ่มแบงก์ใหญ่ ช่วยผลักดันให้ดัชนีดีดขึ้นมาในแดนบวกได้ ขณะที่ตลาดหุ้นภูมิภาคเอเชียวันนี้ส่วนใหญ่ปรับลงหลังจีนประกาศมูลค่าการค้าเดือนเม.ย.66 ออกมาลดลง
สำหรับแนวโน้มพรุ่งนี้ยังต้องติดตามปัจจัยจากสหรัฐเป็นหลัก หากคืนการพิจารณาขยายเพดานหนี้สหรัฐบรรลุข้อตกลงกันได้ อาจจะทำให้ตลาดคลายกังวล และไปลุ้นตัวเลขเงินเฟ้อสหรัฐคืนพรุ่งนี้ต่อ ดัชนีอาจแกว่งไซด์เวย์ขึ้นได้เล็กน้อย โดยให้แนวต้าน 1,570 จุด ส่วนแนวรับ 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,017.15 ล้านบาท ปิดที่ 133.50 บาท เพิ่มขึ้น 4.00 บาท
AOT มูลค่าการซื้อขาย 2,974.55 ล้านบาท ปิดที่ 73.25 บาท ลดลง 0.50 บาท
GABLE มูลค่าการซื้อขาย 2,338.07 ล้านบาท ปิดที่ 6.00 บาท ลดลง 0.39 บาท
PTT มูลค่าการซื้อขาย 2,116.73 ล้านบาท ปิดที่ 31.50 บาท เพิ่มขึ้น 0.50 บาท
SCB มูลค่าการซื้อขาย 1,944.90 ล้านบาท ปิดที่ 106.50 บาท เพิ่มขึ้น 1.00 บาท